
	Instituția
	Nr.crt.
	Conținutul obiecției/propunerii (recomandării)
	Argumentarea autorului proiectului

	Avizare și consultare publică

	Agenția Feroviară (nr. 01-194 din 11.08.2026)
	1
	Având în vedere importanța strategică a documentelor propuse spre aprobare, considerăm necesară revizuirea formulărilor utilizate, în special a celor din Capitolele I și II ale Anexei nr. 1 la proiect, întrucât se constată utilizarea unor exprimări greoaie, precum și a unor termeni și noțiuni tehnice improprii domeniului feroviar, care par a fi rezultatul traducerii sau al preluării neadaptate a unor formulări din limba rusă, cum ar fi:
„refacerea prismului de piatră spartă și a terasamentului căii” – în literatura de specialitate în limba română se utilizează sintagma  „refacerea prismei de balast din piatră spartă și a terasamentului căii ferate”;
„linii de comunicații și automatizare” – corect ar fi „linii de telecomunicații și semnalizare”;
„A șasă prioritate”;
„A șapte prioritare”, etc.
În acest sens, se recomandă revizuirea terminologică și redacțională a textului, în vederea asigurării clarității, coerenței și utilizării unei terminologii tehnice feroviare adecvate.
	Se acceptă parțial. Astfel, sintagmele “refacerea prismului de piatră spartă și a terasamentului căii” și “linii de comunicații și automatizare” au most modificate conform propunerii. 

	
	2
	În Registrul infrastructurii din Anexa nr. 2 la Contractul multianual pentru administrarea infrastructurii feroviare nu sunt incluse toate elementele principale ale infrastructurii feroviare, prevăzute în art. 52 din Codul transportului feroviar nr. 19/2022, cum ar fi:
- liniile de stație și liniile industriale aflate la balanța administratorului de infrastructură; 
- lucrările de artă (poduri, podețe, tuneluri);
 - trecerile la nivel; - aparatele de cale; 
- numărul de traverse de lemn/beton; 
- descrierea compartimentului de asigurare cu energie electrică (posturile și cutiile de transformare, liniile electrice de tensiune înaltă, liniile electrice pentru.
consumatori finali, etc)
	Nu se acceptă, din motiv că conform art. 8 alin. (1) și (2) din Contractul multianual pentru administrarea infrastructurii feroviare, administratorul ține un registru separat de infrastructură, care trebuie să corespundă art. 52 din Codul transportului feroviar nr. 19/2022. Astfel, nu este necesar de dublat această informație din considerentul că starea infrastructurii se evaluează zilnic fiind efectuate actualizări în Registru, fapt ce nu poate fi efectuat în raport cu informațiile într-o Hotărâre de Guvern. Drept urmare, datele prezentate în proiect, fac referință la datele generale a infrastructurii. 

	Î.S. “Calea Ferată din Moldova” (nr. 1484 din 14.08.2026)
	3
	Propunem adăugarea de informații suplimentare la partea descriptivă a Capitolului I. “Caracteristicile infrastructurii reale și ale dezvoltării infrastructurii”. Texrul este atașat în Anexa nr. 1. De asemenea, propunem efectuarea unor ajustări la Tabelul 3 “Planul de acțiuni de implementare a Proiectului național de infrastructură feroviară”. Textul cu modificări și completări este atașat în Anexa nr. 2. 
	Se acceptă, redactat.

	Ministerul Afacerilor Interne (nr. 38/3311 din 17 august 2026)

	4
	Din temeiul de adoptare a proiectului hotărârii se va exclude textul „art. II la Legea nr. 147/2026 pentru modificarea Codului transportului feroviar nr. 19/2022 (cofinanțarea sectorului feroviar) (Monitorul Oficial al Republicii Moldova, 2026, nr. __, art. ___)”, acesta regăsindu-se deja în sintagma „cu modificările ulterioare”.  
Propunerea este valabilă și pentru temeiul indicat în anexa nr. 3 „Contract privind serviciile publice de transport feroviar de pasageri”, precum și la pct. 2 din Nota de fundamentare a proiectului.
	Nu se acceptă. La promovarea Legii nr. 147/2026 pentru modificarea Codului transportului feroviar nr. 19/2022 (cofinanțarea sectorului transportului feroviar), Ministerul Justiției a insistat ca derogările propuse să fie instituite aparte de textul Codului transportului feroviar nr. 19/2022. Drept urmare, prevederile art. II din Legea nr. 147/2026 au un scop special și sunt instituite pentru promovarea prezentului proiect de hotărâre de Guvern. 

	
	5
	La anexa nr. 1 la proiectul hotărârii, denumirea „Programul național de infrastructură feroviară” se va completa cu textul „pentru anii 2026-2030”, în vederea uniformizării acesteia cu denumirea prevăzută în proiectul hotărârii Guvernului.  
	Se acceptă, redactat.

	
	6
	Potrivit Componentei nr. 4 „Dezvoltarea infrastructurii feroviare de frontieră” din capitolul III al Programului național de infrastructură feroviară, autorul și-a propus drept priorități modernizarea sectorului „Cantemir-Fălciu”, inclusiv construirea liniei feroviare cu ecartament european de 1435 mm, dezvoltarea infrastructurii punctelor de trecere a frontierei, crearea condițiilor pentru creșterea volumului transporturilor internaționale, sporirea capacității stațiilor de frontieră și modernizarea dotării tehnice a punctelor de trecere a frontierei de stat.  
Totodată, în Tabelul nr. 3 „Planul de acțiuni de implementare a Programului național de infrastructură feroviară” nu au fost identificate acțiuni concrete pentru realizarea acestei componente, cu excepția acțiunii nr. 5 „Finalizarea lucrărilor pe tronsonul Prut-2 (Republica Moldova)-Fălciu (România)”, stabilită pentru anul 2026. 
În lipsa unor acțiuni concrete stabilite în Planul de acțiuni, cu resurse alocate, termene clare de realizare și responsabilități definite, realizarea obiectivelor stabilite în cadrul acestei componente poate fi afectată.
În acest sens, se recomandă formularea unor acțiuni concrete în partea ce vizează dezvoltarea și modernizarea dotării tehnice/infrastructurii punctelor de trecere a frontierei de stat.
	Nu se acceptă, Programul național de infrastructură feroviară este un document general, care stabilește unele priorități și scopuri pentru viitoarele cinci ani. Acesta este corelat cu Planul de acțiuni de implementare a Programului respectiv, dar nu înseamnă că Planul de acțiuni ar trebui să prevadă dezvoltarea infrastructurii auxiliare, cum ar fi de exemplu construcția sau modernizarea încăperilor destinate activității autorităților de management integral al frontierei sau autorităților vamale. Or, aceste obiective nu cad sub incidența noțiunii de “infrastructură feroviară” după cum prevede Codul transportului feroviar nr. 19/2022. 

	
	7
	La Componenta nr. 5 „Implementarea platformei digitale unificate de administrare a infrastructurii feroviare și a procesului de transport „ASOUP CorePlatform””, acțiunea nr. 5 din Tabelul nr. 3, prevăzută pentru anul 2027, stabilește, între rezultatele urmărite, „schimbul automat de informații cu agențiile guvernamentale, serviciile vamale, operatorii de infrastructură și întreprinderile feroviare”.  
Reieșind din atribuțiile Inspectoratului General al Poliției de Frontieră privind asigurarea regimului frontierei de stat și a regimului zonei de frontieră, se propune includerea Inspectoratului General al Poliției de Frontieră în procesul schimbului de date, în limitele informațiilor care prezintă interes de serviciu, precum cele privind managementul circulației trenurilor, lucrările de întreținere în zona de frontieră și restricțiile temporare de viteză sau de circulație în zona de frontieră.
	Se acceptă, redactat.

	
	8
	La pct. 3 din proiectul hotărârii Guvernului, sintagma „Mijloacele fininanciare” se va substitui cu sintagma „Mijloace financiare”.  
	Se acceptă, redactat.

	
	9
	În cuprinsul Programului se va verifica și uniformiza scrierea denumirilor localităților și a tronsoanelor feroviare, în conformitate cu denumirile oficiale ale acestora.  În particular, se vor corecta denumirile „Mătiuți” în „Mateuți”, „Valchineț” în „Vălcineț”, „Giurgiulesti” în „Giurgiulești” și „Cainar” în „Căinari”.
	Se acceptă, redacta.

	
	10
	În Tabelul nr. 3 „Planul de acțiuni de implementare a Programului național de infrastructură feroviară” se va revizui numerotarea și succesiunea acțiunilor, în vederea asigurării unei ordini consecutive și coerente.
În particular, pentru anul 2026, după acțiunea nr. 5 sunt indicate acțiunile nr. 9 și nr. 10, iar pentru anul 2027, după acțiunea nr. 5 este indicată acțiunea nr. 7.
Totodată, se vor verifica și corela termenele indicate în Plan, astfel încât acestea să corespundă anului de inițiere a acțiunii și perioadei indicate în coloana „Termenii de executare”. În acest sens, la acțiunea nr. 4 prevăzută pentru anul 2030 este indicat termenul „Ianuarie-Decembrie 2027”, care urmează a fi corelat cu anul în care este plasată acțiunea.
	Se acceptă, redactat.

	
	11
	În conformitate cu art. 54 alin. (1) lit. a) din Legea nr. 100/2017 cu privire la actele normative, proiectul urmează a fi revizuit sub aspect redacțional, în vederea utilizării unui limbaj simplu, clar și concis, cu respectarea normelor gramaticale, ortografice și de punctuație.
	Se acceptă, redactat. 

	Ministerul Finanțelor (nr. 09/2-03/618/1352 din 18.08.2026)
	12
	La proiectul de hotărâre:
Conform art. 48 al Legii finanțelor publice și responsabilității bugetar fiscale nr. 181/2014, cadrul bugetar pe termen mediu (CBTM) se elaborează și se aprobă pe un termen de trei ani. Însă, prin proiectul de hotărâre prezentat spre examinare se propune aprobarea Programului național de infrastructură feroviară și contractul multianual pentru administrarea infrastructurii feroviare pe o perioadă de 5 ani (2026-2030), ceea depășește orizontul de timp al cadrului de resurse și cheltuieli conform legislației bugetar-fiscale în vigoare.
Deși art. 30, alin. (2) din Codul feroviar nr. 19/2022 prevede că Guvernul aprobă încheierea contractului multianual pentru administrarea infrastructurii feroviare pe o perioadă de cel puțin cinci ani, asumarea unor obiective și necesități financiare pentru o perioadă care depășește orizontul de planificare al CBTM trebuie corelată cu principiile și procedurile de planificare bugetară stabilite de legislația în domeniul finanțelor publice.
În lipsa unor surse de finanțare identificate și a unei corelări clare cu limitele de cheltuieli aprobate în cadrul bugetar, există riscul ca aprobarea documentelor respective să genereze așteptări privind finanțarea unor angajamente pentru care nu există acoperire bugetară certă, precum și riscul neimplementării obiectivelor prevăzute în Program.
În acest context, proiectul de hotărâre urmează a fi completat cu un punct în următoarea redacție:
„Prevederile programului vor fi implementate din contul și în limita alocațiilor aprobate anual în bugetul de stat în aceste scopuri”.
	Se acceptă, redactat.

	
	13
	La proiectul Programului
Conform Anexei nr.3 Planul de acțiuni de implementare a programului național de infrastructură feroviară, până la finele anului 2026 sunt asumate angajamente aferente elaborării proiectelor de executare a obiectivelor, precum și, în unele cazuri, executarea propriu-zisă a acestora, în valoare de 240,0 mil.lei. Având în vedere complexitatea lucrărilor, durata procedurilor de proiectare, contractare și executare, precum și perioada rămasă până la finele anului bugetar 2026, există riscul ca termenele prevăzute să nu fie realiste din perspectiva capacității efective de implementare și valorificare a mijloacelor financiare.  
Astfel, se propune reevaluarea calendarului de implementare a unor lucrări și, după caz, etapizarea și transferarea pentru anul 2027.
	Se acceptă. Pentru anul 2026, acțiunile 1-3 din Planul de acțiuni de implementare a Programului național de infrastructură feroviară este deja inițiată, fiind necesar de inițiat a două etapă de realizare a acțiunii și anume de lansat achizițiile de executare a lucrărilor și de supraveghere a lucrărilor. Acțiunea 4 din Planul evocat deja este lansată, fiind desfășurată licitația pentru procurarea materialelor și este necesar doar de notificat furnizorul despre începerea livrării materialelor. 
Acțiunile 5 și 8 din Plan au fost finalizate și urmează doar de achitat antreprenorilor. 
Acțiunile 6-7, 9-10 abia se lansează și pot avea careva tărăgănări de implementare a acțiunilor din varii motive administrative și tehnice. 
Drept urmare, acțiunile în cauză au fost dublate și pentru anul 2027, fiind modificate bugetele anuale de implementare a acțiunii.

	
	14
	La proiectul contractului multianual
Proiectul de hotărâre prevede aprobarea Contractului privind serviciile publice de transport feroviar de pasageri pentru anii 2026-2027, în timp ce punctul 4 al documentului indică un grafic de alocare a fondurilor bugetare pe o perioadă de 5 ani. 
Această neconcordanță  creează confuzii aferente corectitudinii datelor indicate, ceea ce impune necesitatea verificării și corelării perioadelor indicate în proiectul de hotărâre și în documentele anexate.

	Nu se acceptă din motiv că Ministerul vrea să extindă geografia curselor feroviare prestate în calitate de servicii publice. Extinderea în cauză urmează a fi efectuată în urma unei analize suplimentare planificate pentru începutul anului 2027.
În același timp, în cadrul discuțiilor cu deputații din Parlamentul Republicii Moldova privind Legea nr. 147/2026 pentru modificarea Codului transportului feroviar nr. 19/2022 (cofinanțarea sectorului transportului feroviar), s-a convenit de a evita contractarea serviciilor publice de transport feroviar pasageri pe un termen lung, avînd necesitatea de continuare a serviciilor în perioada de reorganizare a Î.S. „Calea Ferată din Moldova” și primul an după separare. 
Suplimentar, atragem atenția la faptul că art. 781 alin. (6) din Codul transportului feroviar nr. 19/2022 stabilește că durata contractelor de servicii publice atribuite în mod direct nu depășește 10 ani. În concluzie, termenul contractului nu este unul fix ci variabil. 

	
	15
	Totodată, începând cu anexa nr. 3 și până la finalul „Contractului privind serviciile publice de transport feroviar de pasageri pentru anii 2026–2027”, se propune înlocuirea termenului „Achizitor” cu termenul „Beneficiar”.  
Obiectul contractului îl constituie prestarea serviciilor publice de transport feroviar de pasageri de către Î.S. „Calea Ferată din Moldova”, în condițiile și pentru perioada stabilite prin contract, iar Ministerul Infrastructurii și Dezvoltării Regionale, în calitate de parte contractantă, exercită drepturile și își asumă obligațiile aferente beneficiarului serviciilor contractate.
Potrivit art. 1375 din Codul civil al Republicii Moldova nr. 1107/2002, contractul de prestări servicii este raportul juridic în cadrul căruia o parte, denumită „prestator”, se obligă să presteze celeilalte părți, denumită „beneficiar”, anumite servicii, iar aceasta se obligă să achite retribuția convenită. Reglementările Codului civil privind prestările de servicii utilizează, în mod corespunzător, terminologia „prestator” și „beneficiar”. Utilizarea termenului „Beneficiar” în locul termenului „Achizitor” urmărește corelarea terminologiei utilizate în „Contractul privind serviciile publice de transport feroviar de pasageri” cu natura raportului contractual de prestare a serviciilor și evitarea unei eventuale confuzii cu terminologia specifică contractelor de achiziții publice.  
	Se acceptă, redactat.

	
	16
	Referitor la Nota de fundamentare
Nota de fundamentare urmează să corespundă rigorilor stabilite în art.30 din Legea cu privire la actele normative nr.100/2017, conform cărora vor fi indicate cheltuielile (bugetare și nebugetare) necesare pentru implementarea prevederilor propuse, prin completarea acesteia cu o fundamentare riguroasă a impactului financiar, inclusiv confirmarea dacă cheltuielile suplimentare au fost incluse în propunerile înaintate în procesul de elaborare a Cadrului Bugetar pe Termen Mediu 2027-2029.
Or, conform art.17 alin. (2) din Legea finanțelor publice și responsabilității bugetar-fiscale nr.181/2014, pe parcursul anului bugetar în curs nu pot fi puse în aplicare decizii care conduc la majorarea cheltuielilor bugetare dacă impactul financiar al acestora nu este prevăzut în buget.
	Se acceptă, nota a fost completată cu textul care prevede la demersul Ministerului Finanțelor nr. 06/4-9/4 din 10 februarie 2026, prin răspunsul Ministerului Infrastructurii și Dezvoltării Regionale nr. 04-1612 din 26.03.2026, pentru Contractul multianual pentru administrarea infrastructurii au fost solicitate 400 mil.lei pentru 2027, 400 mil.lei pentru 2028 și 400 mil.lei pentru 2029. Iar pentru Contractul de servicii publice de transport feroviar de pasageri au fost cerute 50 mil. lei pentru anul 2028 și 100 mil. lei pentru anul 2029.

	
	17
	Totodată, cu titlu informativ, se menționează că, în bugetul Ministerului Infrastructurii și Dezvoltării Regionale sunt prevăzute anual mijloace financiare pentru contracte de servicii publice și contracte multianuale în domeniul infrastructurii feroviare în sumă de 300,0 mil.lei.
În contextul celor menționate, proiectul se propune a fi definitivat prin prisma obiecțiilor și propunerilor formulate în prezentul aviz.  
	Nu se acceptă, din motiv că acele mijloace au fost planificate din cauza condiționării de Planul de Creștere, suma fiind stabilită subiectiv de Ministerul Finanțelor, din motiv că anterior Ministerul Infrastructurii și Dezvoltării Regionale nu prezenta planul de investiții necesar a fi realizat în domeniul transportului feroviar. Mai mult ca atît, prin demersul nr. 04-1612 din 26.03.2026, Ministerul Infrastructurii și Dezvoltării Regionale a cerut sume mai mari pentru realizarea obiectivelor stipulate în proiect. Drept urmare, suma de 300 milioane de lei este una mică în raport cu necesitățile de restabilire a infrastructurii feroviare, aflate într-o stare nesatisfăcătoare. 

	Agenția Proprietății Publice (nr. 05-04-6328 din 18.08.2026)
	18
	În acest sens, relevăm că, proiectul urmărește crearea cadrului necesar pentru administrarea și finanțarea infrastructurii feroviare, inclusiv prin încheierea Contractului multianual pentru administrarea infrastructurii feroviare pentru anii 2026–2030 între Ministerul Infrastructurii și Dezvoltării Regionale și Î.S. „Calea Ferată din Moldova”. Potrivit notei de fundamentare, contractul multianual constituie instrumentul prin care urmează a fi stabilite angajamentele și responsabilitățile părților în vederea implementării strategiei de dezvoltare a infrastructurii feroviare, precum și cadrul unei finanțări multianuale, necesare pentru acoperirea într-o manieră predictibilă a necesităților de întreținere, reînnoire și modernizare a infrastructurii feroviare. În acest context, implementarea măsurilor propuse este de natură să contribuie la îmbunătățirea stării infrastructurii feroviare, a siguranței și calității acesteia, precum și la crearea premiselor pentru dezvoltarea durabilă a sectorului feroviar.
Totodată, urmare consultării proiectului cu Î.S. „Calea Ferată din Moldova”, solicităm să se țină cont la definitivarea proiectului de propunerile și obiecțiile formulate de întreprindere, remise Agenției și anexate la prezentul aviz.
	Se acceptă, propunerile Î.S. “Calea Ferată din Moldova” au fost acceptate. 

	Ministerul Dezvoltării Economice și Digitalizării (nr. 03-2879 din 19.08.2026)
	19
	Comunicăm lipsa de obiecții și propuneri.
Totodată, pentru precizare, având în vedere că infrastructura feroviară constituie bun al domeniului public al statului, iar, în urma reorganizării Î.S. „Calea Ferată din Moldova” în societate pe acțiuni, bunurile aferente acestei infrastructuri urmează a fi transmise societății cu drept de folosință, ar fi oportun să se clarifice care dintre autoritățile statului va ține în evidența sa contabilă aceste bunuri, în calitate de administrator al proprietății publice a statului.
	Se acceptă. Aceste norme deja se regăsesc la art. 52 alin. (4) din Codul transportului feroviar nr. 19/2022. 

	Ministerul Energiei (nr. 05-2231 din 19 august 2026)
	20
	În ansamblu, Proiectul este susținut, întrucât modernizarea prin electrificarea infrastructurii feroviare se corelează cu obiectivele și direcțiile de politică energetică promovate prin proiectul Strategiei Energetice a Republicii Moldova până în anul 2050 și cu Planul Național Integrat pentru Energie și Climă 2025-2030, aprobat prin Hotărârea Guvernului nr. 86/2025, contribuind la creșterea eficienței transportului, reducerea consumului de combustibili fosili și creând premise pentru utilizarea energiei electrice provenite din surse regenerabile în transportul feroviar.
	Se ia act. 

	
	21
	În proiectul supus avizării este inclusă o secțiune distinctă intitulată „II. Strategia de construcție, reconstrucție și întreținere a infrastructurii feroviare”, deși actul supus aprobării este intitulat „Programul național de infrastructură feroviară pentru anii 2026–2030” (denumit în continuare Program), și prin urmare este necesar de clarificat raportul dintre Program și documentul strategic sectorial din care acesta derivă.
	Clarificăm faptul că Programul naţional de infrastructură feroviară, a fost elaborat conform art. 61 din Codul transportului feroviar nr. 19/2022. Acest articol stabilește că Programul include:
a) caracteristicile actuale şi starea infrastructurii feroviare din Republica Moldova;
b) strategia de construcţie, reconstrucţie şi întreţinere a infrastructurii feroviare;
c) componentele de dezvoltare în construcţia de noi capacităţi de infrastructură de importanţă deosebită pentru Republica Moldova;
d) definirea structurii, a dinamicii implementării şi a priorităţilor, a sumelor şi a surselor de finanţare necesare pentru implementarea activităţilor din cadrul Programului naţional de infrastructură feroviară. Drept urmare, proiectul corespunde rigorilor actului normativ special și este elaborat corespunzător cerințelor reglementate de acesta.

	
	22
	Se consideră necesară revizuirea terminologiei respective în vederea uniformizării acesteia cu terminologia utilizată în legislația și actele normativ-tehnice din domeniul electroenergetic, deoarece în proiectul Programului se utilizează în mod repetat termenii „linii prin cablu”, „linii de cablu”, „cabluri de putere” și „rețele de cabluri”. 
În acest sens, se recomandă utilizarea termenului „cablu” pentru desemnarea produsului/elementului constructiv propriu-zis, iar pentru obiectul de infrastructură destinat transportului sau distribuției energiei electrice se propune utilizarea sintagmelor „linie electrică în cablu” și „rețele electrice”.
	Se acceptă, redactat. 

	
	23
	Având în vedere că proiectul constată că o pondere semnificativă a rețelelor electrice cu durata de exploatare depășită, se recomandă ca lucrările de modernizare să prevadă, în măsura fezabilității tehnice și economice, echipamente ce ar permite nu doar creșterea fiabilității sistemelor, ci și reducerea consumului și pierderilor de energie electrică, precum sunt transformatoare de forță cu pierderi reduse, echipamente de compensare a energiei reactive, sisteme moderne de protecție și automatizare, contorizare inteligentă, monitorizarea parametrilor de calitate a energiei electrice și sisteme de stocare a energiei.
	Se acceptă, redactat.

	
	24
	Se consideră necesară evaluarea impactului electrificării infrastructurii feroviare asupra sistemului electroenergetic național, inclusiv sub aspectul necesarului suplimentar de energie electrică și putere, profilului de sarcină, punctelor de racordare, capacității disponibile a rețelelor electrice și necesității dezvoltării/consolidării acestora, precum și al impactului asupra securității aprovizionării cu energie electrică.  
	Se acceptă parțial. Cu suportul Comisiei Europene, încep lucrările de elaborare a studiului de fezabilitate a construcției de cale ferată Ungheni-Chișinău. Această propunere va fi luată în considerare la efectuarea studiului de fezabilitate menționat și însuți la lucrările de proiectare a tronsonului evocat.  

	
	25
	În condițiile în care Proiectul include obiectivul specific privind creșterea eficienței energetice și reducerea poluării, iar infrastructura feroviară națională este în prezent neelectrificată și exploatarea trenurilor se realizează exclusiv cu tracțiune diesel, se consideră necesară includerea unor indicatori energetici și de decarbonizare, precum lungimea rețelei electrificate (km), consumul specific de energie electrică (kWh/tren-km), reducerea emisiilor de CO₂ aferente transportului feroviar (tone/an).
	Se acceptă, redactat.

	
	26
	Totodată, se propune revizuirea structurii proiectului Programului în vederea asigurării conformității acestuia cu prevederile pct. 16–19 din Regulamentul cu privire la planificarea strategică, aprobat prin Hotărârea Guvernului nr. 386/2020, prin prezentarea trasabilității acestuia cu strategia din care derivă, cu definirea mai clară a obiectivelor generale, obiectivelor specifice, acțiunilor planificate, indicatorilor de monitorizare și resursele financiare.
	Nu se acceptă din motiv că conținutul Programului feroviar este reglementat de art. 61 din Codul transportului feroviar nr. 19/2022. Normele vizate diferă de cele reglementate de Hotărârea Guvernului nr. 386/2020. Drept urmare, potrivit art. 5 alin. (3) din Legea 100/2017 privind actele normative, se aplică norma actului normativ special. 

	Consiliul Concurenței (nr. DJ-06/947-1787 din 20 august 2026)
	27
	Proiectul Programului național de infrastructură feroviară pentru anii 2026-2030 și Contractului multianual pentru administrarea infrastructurii feroviare pentru anii 2026-2030, propune alocarea mijloacelor financiare prin intermediul Ministerului Infrastructurii și Dezvoltării Regionale în vederea întreținerii și reînoirii infrastructurii feroviare și facilitățile de servicii a ÎS “Calea Ferată din Moldova”. 
Astfel, ținem să comunicăm, în situația în care mijloacele financiare alocate ÎS„Calea Ferată din Moldova” vor fi utilizate exclusiv pentru întreținerea infrastructurii feroviare și va fi asigurată ținerea evidenței contabile separate a veniturilor și costurilor pentru fiecare activitate unde vor fi utilizate aceste mijloace financiare, această măsură nu prezintă semne de ajutor de stat în sensul reglementat de art. 3 alin. (1) din Legea nr.139/2012 cu privire la ajutorul de stat. 
În eventualitatea în care mijloacele financiare propuse a fi alocate ÎS „Calea Ferată din Moldova” vor fi utilizate în alte scopuri decât cele legate exclusiv de infrastructura feroviară, atunci acordarea mijloacelor financiare propuse ar putea cădea sub incidența Legii nr.139/2012 cu privire la ajutorul de stat. 
Subsecvent, considerăm necesar completarea proiectului Contractului multianual pentru administrarea infrastructurii feroviare pentru anii 2026-2030 cu norme care să prevadă expres obligația ținerii evidenței separate a veniturilor și costurilor pentru fiecare activitate distinctă sau a conturilor distincte astfel încât sprijinul acordat pentru întreținerea și reînoirea infrastructurii feroviare să fie utilizat exclusiv pentru activitățile ce țin de infrastructura feroviară și să nu fie admisă supracompensarea sau subvenționarea încrucișată. 
	Se acceptă, redactat.

	
	28
	Art. 10 alin. (6) din Contractul multianual pentru administrarea infrastructurii feroviare pentru anii 2026–2030 din proiect, prevede că Planul de afaceri este coordonat de Minister. 
Potrivit art. 10 alin. (3) și (4) din Contractul multianual pentru administrarea infrastructurii feroviare pentru anii 2026-2030 din proiect, Planul de afaceri include elemente privind tarifele de acces la infrastructura feroviară, costurile și veniturile aferente accesului la infrastructură și utilizarea eficientă a acesteia. 
În acest context, considerăm necesară delimitarea expresă a faptului că exercitarea de către Minister a atribuției de coordonare a Planului de afaceri nu aduce atingere competențelor Organului de reglementare a pieței, inclusiv competenței acestuia de a verifica, monitoriza și evalua aspectele menționate din perspectiva asigurării regulilor de concurență și a asigurării unui acces echitabil și nediscriminatoriu la infrastructura feroviară. 
	Se acceptă, redactat. 

	
	29
	Proiectul Contractului privind serviciile publice de transport feroviar de pasageri pentru anii 2026-2027, la art.5 pct.5.12 stabilește că Guvernul va compensa prin plăți de la bugetul de stat furnizarea serviciilor publice pentru liniile OSP specificate în Anexa nr. 3 Prestatorului. 
Potrivit art.1 din Anexa nr.5 la Contractul privind serviciile publice de transport feroviar de pasageri din proiect, compensaţia acordată de către Guvern este în cuantum de 11 665 056 lei pentru trenurile aflate în circulație în anul 2026 și 88 883 874 lei pentru trenurile planificate a fi puse în circulație în anii 2026- 2027. 
Astfel, compensarea serviciilor publice de pasageri Prestatorului prezintă semne de ajutor de stat în sensul reglementat de art. 3 alin. (1) din Legea nr.139/2012 cu privire la ajutorul de stat. Respectiv, această măsură urmează a fi notificată Consiliului Concurenței ex ante pentru a fi evaluat prin prisma Legii nr.139/2012 cu privire la ajutorul de stat și a actelor normative ale Consiliului Concurenței.
	Se acceptă, Ministerul va iniția elaborarea notificării evocate în paralel cu procesul încheiere a contractului în cauză din motiv că la nivelul Uniunii Europene compensația financiară dintr-un contract de servicii publice de transport feroviar nu constituie ajutor de stat. În experiența statelor membre ale Uniunii Europene, astfel de notificări au fost examinate și declarate compatibile. De menționat că Curtea de Justiție a Uniunii Europene a apreciat că, în domeniul serviciilor de interes economic general, o compensație nu este ajutor de stat dacă aceasta acoperă doar costurile nete aferente îndeplinirii unor astfel de obligații de serviciu public. Cu toate acestea, Curtea a impus, de asemenea, condiții stricte menite să limiteze compensația acordată pentru costurile pe care un furnizor le-ar suporta în scopul îndeplinirii acestor obligații. Cele patru criterii, care trebuie să fie îndeplinite în totalitate pentru a demonstra că o compensație pentru serviciile de interes economic general nu constituie ajutor de stat, sunt următoarele: 
- Întreprinderea beneficiară trebuie să aibă efectiv de îndeplinit obligații de serviciu public, iar acestea să fie definite clar.
- Parametrii de calcul ai compensației trebuie stabiliți în prealabil în mod obiectiv și transparent.
- Compensația nu poate depăși ceea ce este necesar pentru acoperirea parțială sau totală a costurilor ocazionate de îndeplinirea obligațiilor, luând în considerare veniturile relevante și un profit rezonabil.
- Operatorul este fie selectat în urma unei proceduri de achiziție publică, fie nivelul compensației este determinat pe baza analizei costurilor unei întreprinderi medii, bine gestionate.

	
	30
	Proiectul la art.8 pct.8.1. din Contractul privind serviciile publice de transport feroviar de pasageri pentru anii 2026-2027, prevede că nivelul compensaţiei agreate între Guvern şi Prestator şi furnizarea serviciilor pentru liniile OSP în cadrul prezentului Contract, corespund rezultatului financiar net dintre costurile ocazionate şi veniturile generate pentru Prestator, incluzând o marjă de profit de 2% agreată în comun de către Părţi. 
În acord cu pct.44 din Hotărârea de Guvern nr.47/2023 pentru aprobarea Regulamentului privind serviciile publice de transport feroviar de pasageri, compensația nu poate depăși o sumă care corespunde efectului financiar net echivalent cu totalitatea efectelor, pozitive sau negative, ale conformării cu obligația de serviciu public asupra costurilor și veniturilor întreprinderii feroviare. Efectele se evaluează comparând situația în care obligația de serviciu public este îndeplinită cu situația care ar fi existat dacă obligația nu ar fi fost îndeplinită.
În vederea asigurării clarității, considerăm necesar completarea art.8 din Contractului privind serviciile publice de transport feroviar de pasageri pentru anii 2026-2027, cu norme care să prevadă expres mecanismul de determinare și calcul al efectului financiar net al obligației de serviciu public, în conformitate cu elementele de calcul stabilite la pct. 44 din Hotărârea Guvernului nr. 47/2023, precum și modalitatea de determinare a marjei de profit de 2%, în vederea asigurării unei compensări proporționale cu costurile nete suportate de Prestator și a prevenirii unei eventuale supracompensări 
	Se acceptă, redactat.

	
	31
	Art. 8 pct. 8.6 din Contract privind serviciile publice de transport feroviar de pasageri pentru anii 2026–2027 din proiect prevede că, în funcție de rezultatele financiare și de cauzele care au determinat diminuarea performanței financiare, Părțile pot conveni, ca măsură de remediere, compensarea de către Achizitor a pierderilor suplimentare suportate de Prestator. 
Prin urmare, proiectul instituie posibilitatea compensării de către Achizitor a pierderilor suplimentare suportate de Prestator, fără a prevedea condițiile, criteriile și limitele în care poate opera o asemenea compensare.
În acest context, considerăm necesar completarea art. 8 pct. 8.6 din Contractul privind serviciile publice de transport feroviar de pasageri pentru anii 2026–2027 din proiect cu norme care sa stabilească expres că mecanismul de compensare se aplică exclusiv costurilor nete aferente obligațiilor de serviciu public stabilite prin Contract și nu poate fi utilizat pentru finanțarea activităților comerciale desfășurate de Prestator în afara sferei obligațiilor de serviciu public, cu excluderea pierderilor rezultate din activități comerciale sau din ineficiența operatorului. 
	Se acceptă, redactat. 

	Ministerul Afacerilor Interne (nr. 38/3510 din 28 august 2026)
	32
	În urma examinării suplimentare a proiectului, se constată o abordare parțială a domeniului, prin orientarea preponderentă a reglementării către gestiunea infrastructurii și interoperabilitatea tehnică generală, în detrimentul componentei substanțiale privind datele despre pasageri.
La Componenta 5 din Anexa nr. 1 „Implementarea platformei digitale unificate de administrare a infrastructurii feroviare și a procesului de transport „ASOUP CorePlatform”, precum și la Tabelul 3 „Planul de acțiuni de implementare a Programului național de infrastructură feroviară”, anul 2027, poziția nr. 5 (proiectarea și testarea platformei, 4.040,0 mii lei, februarie-decembrie 2027) și anul 2028, poziția nr. 2 (lansarea versiunii industriale, 15.000,0 mii lei, ianuarie-iunie 2028), este specificat generic „schimbul de date”.
Textul nu stipulează ce fel de schimb de date se va efectua, prin ce protocoale și cu ce finalitate operativă. Această lipsă de claritate se menține chiar dacă ambele poziții din tabel menționează expres, drept destinatar al schimbului automat de informații, „autoritățile de management al frontierei”, sintagmă care confirmă că proiectul își asumă deja, bugetar și temporal, o funcționalitate de transmitere a datelor către autoritățile de frontieră, fără însă a stabili ce date anume se transmit.
Ambiguitatea persistă în condițiile în care cadrul național de politică sectorială, inclusiv Planul de acțiuni pentru implementarea Programului național de management integrat al frontierei de stat pentru perioada 2026-2030 (pct. 8), prevede expres extinderea sistemului de informații prealabile privind pasagerii pentru colectarea datelor pasagerilor curselor internaționale rutiere și feroviare.
În forma actuală, redactarea proiectului lasă loc de interpretări cu privire la categoriile de informații care urmează a fi colectate și transmise automatizat organelor de aplicare a legii, fără definirea exactă a seturilor de date vizate. Această omisiune este cu atât mai relevantă cu cât Componenta 4 din același proiect vizează explicit dezvoltarea infrastructurii punctelor de trecere a frontierei și sporirea capacității stațiilor de frontieră, ceea ce presupune că platforma digitală prevăzută la Componenta 5 urmează să deservească inclusiv fluxul de călători care traversează frontiera de stat pe cale ferată.
Pentru ca o astfel de platformă să își îndeplinească scopul în domeniul securității și controlului la frontieră, aceasta urmează să fie concepută, din etapa de dezvoltare, inclusiv în raport cu datele de tip API (Advance Passenger Information) și PNR (Passenger Name Record), mecanism utilizat în domeniul transportului aerian și susceptibil de aplicare, prin analogie funcțională, și pe segmentul feroviar de frontieră vizat de proiect. 
Datele API constituie informațiile oficiale de identificare extrase din documentul de călătorie, precum numele, prenumele, data nașterii, cetățenia, seria și numărul actului de identitate sau al pașaportului, în timp ce datele PNR reprezintă elementele aferente rezervării, inclusiv itinerarul, istoricul plăților, agenția sau ghișeul emitent al biletului, datele de contact și informațiile privind bagajele. 
Totodată, această categorie de date nu este străină infrastructurii descrise în proiect. Astfel, în Anexa nr. 2 „Registrul infrastructurii”, la descrierea stării actuale a fiecărui sector de linie, este menționată existența terminalelor sistemului automatizat de rezervare și vânzare a biletelor, ceea ce confirmă existența infrastructurii tehnice aferente generării unor asemenea date. 
În lipsa reglementării exprese a celor două categorii de date, API și PNR, sistemul riscă să funcționeze doar ca un canal tehnic de transmitere a unor date insuficient determinate, fără conținutul informațional necesar analizei de risc și identificării persoanelor urmărite sau care prezintă riscuri pentru securitate la punctele de trecere a frontierei feroviare. 
Completarea proiectului nu trebuie să se limiteze la simpla denumire a acestor categorii de date, fiind necesară stabilirea, încă din etapa de dezvoltare a sistemului, a modului în care acestea urmează să fie colectate și confirmate. 
În acest sens, proiectul urmează să prevadă cerințe de principiu privind captarea datelor API direct din documentul fizic de călătorie prin intermediul echipamentelor de citire optică, la ghișeele de eliberare a biletelor și la punctele de control al frontierei, precum și corelarea momentului generării manifestului final de pasageri cu confirmarea tehnică a prezenței fizice a acestora la bordul trenului.
Necesitatea unei asemenea abordări rezultă inclusiv din faptul că datele nevalidate pot genera erori și alerte false, iar simpla rezervare sau emitere a unui bilet nu confirmă urcarea efectivă a pasagerului în mijlocul de transport. Prin urmare, reglementarea expresă a tipologiei datelor API/PNR și a mecanismelor tehnice de captare și confirmare este necesară pentru asigurarea acurateței și utilității operative a sistemului. 
În acest context, se propune, la Componenta 5 din Anexa nr. 1, după liniuța cu textul „schimbul automatizat de informații cu autoritățile publice, organele vamale, administratorii infrastructurii și întreprinderile feroviare” a se completa cu o liniuță nouă cu următorul text: 
„schimbul automatizat al datelor de identificare a pasagerilor (de tip API) și al datelor de rezervare (de tip PNR) cu Unitatea de Informații privind Pasagerii, colectate prin interconectarea platformei cu sistemele existente de rezervare și vânzare a biletelor și prin echipamente de captare optică a documentelor de călătorie la ghișee și la punctele de control de frontieră, cu condiționarea generării manifestului final de pasageri de confirmarea tehnică a prezenței acestora la bord.”
La Tabelul 3 din Anexa nr. 1, anul 2027, poziția nr. 5, și anul 2028, poziția nr. 2, după liniuța cu textul „schimbul automat de informații cu agențiile guvernamentale, autoritățile de management al frontierei și vamale, operatorii de infrastructură și întreprinderile feroviare” se va completa cu o liniuță nouă cu următorul text: 
„schimbul automat al datelor de identificare (API) și de rezervare (PNR) ale pasagerilor cu Unitatea de Informații privind Pasagerii, colectate prin interconectarea cu sistemele de rezervare și bilete și prin captare optică la ghișee și puncte de control, cu manifestul final condiționat de confirmarea prezenței la bord.” 
Prin urmare, Ministerul Afacerilor Interne susține promovarea proiectului de act normativ cu integrarea propunerilor expuse supra. Implementarea acestora va contribui la realizarea obiectivelor în domeniul securității și controlului la frontieră asumate prin Programul național de management integrat al frontierei de stat pentru perioada 2026-2030, inclusiv prin dezvoltarea platformei digitale ca instrument funcțional de schimb de date, analiză de risc și sprijin pentru activitatea organelor de aplicare a legii. 
	Nu se acceptă, din motiv că programul în cauză se referă la dirijarea traficului (semnalizare, comunicare, electrificare, schimbarea macazurilor) și monitorizarea vagoanelor marfare în vederea identificării locației vagoanelor marfare. Conectarea autorităților de frontieră la acest soft, va permite acestora să-și planifice activitatea în punctele de traversare a frontierei. Subsecvent, acest soft nu prevede înscrierea datelor călătorilor din trenurile de pasageri. Iar Planul național de infrastructură feroviară nu poate avea ca destinație de finanțare activități în transportul feroviar de pasageri, 

	Expertizare

	Centrul Național Anticorupție (nr. 06/2/15325 din 21.08.2026)
	33
	Centrul Național Anticorupție, în virtutea atribuțiilor exercitate conform prevederilor Legii nr.1104/2002, este obligat să întreprindă acțiuni de prevenire și combatere a corupției, inclusiv prin efectuarea expertizei anticorupție a proiectelor de acte normative, cu respectarea principiilor, criteriilor și procedurii de efectuare a acesteia stabilite de cadrul normativ primar de resort - Legea integrității nr.82/2017, Legea cu privire la actele normative nr.100/2017 și în strictă conformitate cu Metodologia de efectuare a expertizei anticorupție a proiectelor de acte normative.
Potrivit conceptului reglementat de cadrul normativ de resort evidențiat supra, expertiza anticorupție vizează actele normative de aprobare a normelor juridice, în sensul prevăzut de Legea nr.100/2017 (cu caracter public, obligatoriu, general și impersonal, care stabilesc, modifică ori abrogă norme juridice care reglementează nașterea, modificarea sau stingerea raporturilor juridice și care sînt aplicabile unui număr nedeterminat de situații identice).
Astfel, în virtutea prevederilor art.28 alin.(2) din Legea nr.82/2017, coroborat cu prevederile art.2, 34, 36 al Legii nr.100/2017, proiectul prenotat nu este pasibil de expertiza anticorupție.
	Se ia act. 

	Ministerul Justiției (nr. 04/2-9938 din 01.09.2026)
	34
	La proiectul hotărârii:
La subpct. 1.3, perioada „2026/2027” se va reda uniform în forma „2026–2027” (observație valabilă pentru toate cazurile similare din proiect).
	Se acceptă, redactat.

	
	35
	La pct. 2, textul „pct. 1.2-pct. 1.3” se va substitui cu textul „subpct. 1.2 și 1.3”
	Se acceptă, redactat.

	
	36
	La pct. 3 se va revizui trimiterea la art. 78 alin. (8) din Codul transportului feroviar, or, potrivit normei proiectate, mijloacele financiare destinate Contractului privind serviciile publice de transport feroviar de pasageri pentru anii 2026-2027 urmează a fi alocate „în condițiile art. 78 alin. (8) din Codul transportului feroviar nr. 19/2022”. Totuși, art. 78 alin. (8) nu reglementează condițiile de alocare a mijloacelor financiare sau mecanismul de compensare a serviciilor publice de transport feroviar de pasageri, ci instituie obligația întreprinderilor feroviare desemnate să realizeze transportul feroviar de pasageri în baza contractelor de servicii publice de a asigura evidența corespunzătoare a numărului de pasageri și a distanței de transport a acestora prin utilizarea sistemelor informaționale de evidență. În aceste condiții, trimiterea utilizată nu corespunde obiectului reglementării de la pct. 3.
	Se acceptă parțial. Astfel, textul alineatului (3) a fost reformulat, dar păstrând obligația prestatorului de servicii de a avea un sistem de evidență a pasagerilor. Or, în lipsa acestuia, nu există suficiente dovezi despre fluxul de pasageri din trenuri. 

	
	37
	La pct. 4 prevederea propusă se va corela cu art. 17 alin. (1) din Codul transportului feroviar. 
Astfel, pct. 4 stabilește că Programul național de infrastructură feroviară pentru 
anii 2026-2030 se implementează din contul și în limita alocațiilor aprobate anual în bugetul de stat. Totodată, o rezervă similară nu este prevăzută în raport cu finanțarea obligațiilor asumate prin Contractul multianual privind administrarea infrastructurii feroviare. 
Se va reține că, potrivit art. 17 alin. (1) din Codul transportului feroviar, finanțarea întreținerii, reînnoirii și dezvoltării infrastructurii feroviare, realizată în baza Contractului multianual și a Programului, se efectuează în limita alocațiilor aprobate prin legea bugetară anuală. Prin urmare, principiul anualității și limita alocațiilor bugetare sunt aplicabile ambelor instrumente de finanțare, nu doar Programului. 
În acest sens, se propune completarea pct. 4 astfel încât să rezulte expres că atât implementarea Programului, cât și finanțarea obligațiilor prevăzute în Contractul multianual se realizează în limita alocațiilor aprobate anual prin legea bugetului de stat.
	Se acceptă, redactat.

	
	38
	La Programul național de infrastructură feroviară pentru anii 2026-2030 (în continuare – Program):
Cu referire la structura Programului, textul este divizat în capitole, însă conținutul acestora este expus în alineate nenumerotate. Potrivit art. 52 și 53 din Legea nr. 100/2017, punctul reprezintă elementul structural de bază al hotărârii Guvernului și al anexelor la aceasta. În consecință, textul Programului se va structura în puncte și subpuncte numerotate consecutiv, iar trimiterile interne se vor efectua la elemente structurale determinate.
Cu titlu general, proiectul Programului nu corespunde structurii stabilite de Regulament. Potrivit pct. 17–19 din Regulamentul menționat, programul se constituie din partea descriptivă și planul de acțiuni, iar partea descriptivă trebuie să cuprindă, în mod distinct, introducerea, analiza situației, obiectivele generale, obiectivele specifice, indicatorii de monitorizare, impactul, costurile, riscurile de implementare, autoritățile și instituțiile responsabile, precum și procedura de monitorizare, evaluare și raportare.
În redacția prezentată, Programul este structurat în numai patru capitole, care nu reflectă în mod distinct elementele obligatorii menționate. În consecință, structura Programului se va revizui integral și se va aduce în concordanță cu pct. 18 din Regulament.
În acest context, nu poate fi reținut argumentul expus în Sinteza obiecțiilor potrivit căruia aplicarea Regulamentului aprobat prin Hotărârea Guvernului nr. 386/2020 ar fi exclusă de art. 61 din Codul transportului feroviar nr. 19/2022 în virtutea principiului lex specialis derogat legi generali. Articolul 61 din Cod stabilește cerințele sectoriale minime privind conținutul Programului național de infrastructură feroviară, în timp ce Regulamentul reglementează structura și cerințele metodologice generale aplicabile documentelor de politici publice. Normele respective nu se exclud, ci urmează a fi aplicate cumulativ.  
Tabelele inserate în cuprinsul Programului trebuie să fie precedate de un temei cadru în textul documentului și să se refere exclusiv la obiectul determinat prin norma de trimitere. Simpla formulare „tabelul de mai jos” nu este suficientă dacă nu permite identificarea exactă a naturii și a obiectului informațiilor prezentate. În proiect există tabele nenumerotate, după care numerotarea începe cu „Tabelel 1”, continuă cu „Tabelul 2” și „Tabel. 3”. Toate tabelele se vor numerota consecutiv, se vor intitula uniform și vor fi precedate de texte care să stabilească expres obiectul lor. Formele menționate se vor substitui cu „Tabelul nr. 1”, „Tabelul nr. 2” și „Tabelul nr. 3”.
La capitolul I se vor revizui datele referitoare la structura rețelei de stații feroviare, întrucât informațiile nu sunt corelate între ele.
Astfel, se menționează că rețeaua feroviară cuprinde 54 de stații, dintre care 44 sunt deschise numai pentru operațiuni de transport de marfă, iar 10 sunt destinate transportului de pasageri. Concomitent, se indică faptul că în 35 de stații poate fi efectuat atât transportul de pasageri, cât și transportul de marfă.

	Se acceptă parțial. 
Reiterăm poziția comunicată în Sinteză supra, prin care am subliniat că Programul naţional de infrastructură feroviară, a fost elaborat în temeiul art. 61 din Codul transportului feroviar nr. 19/2022. Acest articol stabilește că Programul include:
a) caracteristicile actuale şi starea infrastructurii feroviare din Republica Moldova;
b) strategia de construcţie, reconstrucţie şi întreţinere a infrastructurii feroviare;
c) componentele de dezvoltare în construcţia de noi capacităţi de infrastructură de importanţă deosebită pentru Republica Moldova;
d) definirea structurii, a dinamicii implementării şi a priorităţilor, a sumelor şi a surselor de finanţare necesare pentru implementarea activităţilor din cadrul Programului naţional de infrastructură feroviară. 
Principiul lex specialis derogat legi generali, enunțat de autorul obiecției, nu poate fi luat în considerare, cît nu este reglementat expres de cadrul normativ. În contextul speței, să presupunem că autorii obiecției invocă necesitatea aplicării, la elaborarea Programului, a prevederilor articolului 24 din Legea nr. 100/2017. În vederea clarificării acțiunilor autorilor proiectului, trebuie de luat în considerare art. 5 alin. (3) din Legea nr. 100/2017, care stabilește că Normele juridice speciale sunt aplicabile în exclusivitate anumitor categorii de raporturi sociale sau subiecţi strict determinaţi. În caz de divergenţă între o normă generală şi o normă specială, care se conţin în acte normative de acelaşi nivel, se aplică norma specială. Exercițiul de elaborare a Programului a fost ghidat de prevederile art. 61 din Codul nr. 19/2022, care nu face referință la art. 24 din Legea nr. 100/2017 și nici nu stabilește că actul în cauză este document de politici, fiind intitulat ca Program conform Codului nr. 19/2022. Drept urmare, cuvântul “Program”, care se regăsește în titlul proiectului nu poate obliga autorii proiectului să încalce prevederile Codului nr. 19/2022, elaborând acest document conform altor cerințe, de cît cele stabilite în Codul transportului feroviar. 
În concluzie, Programul național de infrastructură feroviară pentru anii 2026-2030 nu reprezintă un document de politici și nu este reglementat prin Hotărârea Guvernului nr. 386/2020.
În ceea ce privește uniformizarea numerotării și intitulării tabelelor, se acceptă obiecția. 

	La capitolul I se vor revizui datele referitoare la structura rețelei de stații feroviare, întrucât informațiile nu sunt corelate între ele. 
Astfel, se menționează că rețeaua feroviară cuprinde 54 de stații, dintre care 44 sunt deschise numai pentru operațiuni de transport de marfă, iar 10 sunt destinate transportului de pasageri. Concomitent, se indică faptul că în 35 de stații poate fi efectuat atât transportul de pasageri, cât și transportul de marfă. 
Se va reține că modul de prezentare a acestor date generează o contradicție internă. Dacă 44 de stații sunt destinate exclusiv operațiunilor de marfă, iar alte 10 stații sunt destinate transportului de pasageri, numărul total de 54 de stații este deja acoperit integral. În aceste condiții, nu rezultă în ce categorie sunt incluse cele 35 de stații în care se desfășoară concomitent transport de pasageri și de marfă. 
Or, Programul constituie un document de planificare în baza căruia urmează a fi stabilite prioritățile de dezvoltare a infrastructurii, necesitățile investiționale și alocările financiare aferente. Prin urmare, datele privind structura și utilizarea infrastructurii feroviare trebuie să fie exacte, coerente și prezentate potrivit unei clasificări neechivoce. 
Se propune verificarea și reformul
area informațiilor respective, cu delimitarea clară a stațiilor destinate exclusiv transportului de marfă, a celor destinate exclusiv transportului de pasageri și a stațiilor cu utilizare mixtă, astfel încât suma categoriilor prezentate să corespundă numărului total de stații indicat în Program. 
	Se acceptă, redactat. Cu toate acestea, reiterăm poziția privind faptul că Programul nu este document de politici. 

	La titlul capitolului II și în cuprinsul acestuia, utilizarea noțiunii „Strategie” se va exclude. Potrivit Regulamentului, programul reprezintă documentul de politici publice prin care sunt operaționalizate obiectivele și direcțiile prioritare stabilite în strategie. Or, documentul supus aprobării constituie Programul național de infrastructură feroviară pentru anii 2026–2030, elaborat pentru implementarea obiectivelor relevante ale Strategiei de mobilitate 2030, aprobată prin Hotărârea Guvernului nr. 589/2024. 
Obiectivele Programului se vor delimita în obiective generale și obiective specifice, formulate potrivit criteriilor SMART. Pentru fiecare obiectiv se vor stabili indicatori de monitorizare, cu valori de referință, ținte intermediare și ținte finale. 
Programul se va completa cu capitole distincte privind impactul preconizat, riscurile de implementare, autoritățile și instituțiile responsabile, precum și procedura de monitorizare, evaluare și raportare. Referirea generică la un „organism independent”, fără identificarea acestuia, a competențelor și a modului de desemnare, este insuficientă și se va concretiza. 
	Nu se acceptă, din motiv că Programul naţional de infrastructură feroviară, a fost elaborat în temeiul art. 61 din Codul transportului feroviar nr. 19/2022. Acest articol stabilește că Programul include:
a) caracteristicile actuale şi starea infrastructurii feroviare din Republica Moldova;
b) strategia de construcţie, reconstrucţie şi întreţinere a infrastructurii feroviare;
c) componentele de dezvoltare în construcţia de noi capacităţi de infrastructură de importanţă deosebită pentru Republica Moldova;
d) definirea structurii, a dinamicii implementării şi a priorităţilor, a sumelor şi a surselor de finanţare necesare pentru implementarea activităţilor din cadrul Programului naţional de infrastructură feroviară. 
În vederea clarificării acțiunilor autorilor proiectului, trebuie de luat în considerare art. 5 alin. (3) din Legea nr. 100/2017, care stabilește că Normele juridice speciale sunt aplicabile în exclusivitate anumitor categorii de raporturi sociale sau subiecţi strict determinaţi. În caz de divergenţă între o normă generală şi o normă specială, care se conţin în acte normative de acelaşi nivel, se aplică norma specială. Exercițiul de elaborare a Programului a fost ghidat de prevederile art. 61 din Codul nr. 19/2022, care nu face referință la art. 24 din Legea nr. 100/2017 și nici nu stabilește că actul în cauză este document de politici, fiind intitulat ca Program conform Codului nr. 19/2022.
Programul național de infrastructură feroviară pentru anii 2026-2030 nu reprezintă un document de politici și nu este reglementat prin Hotărârea Guvernului nr. 386/2020.

	La capitolul IV se va revizui prevederea referitoare la necesitatea implicării unui „organism independent” în monitorizarea implementării măsurilor. 
Astfel, Programul menționează că „un organism independent este necesar să monitorizeze atent implementarea măsurilor”, fără a identifica însă autoritatea sau entitatea avută în vedere și fără a stabili statutul juridic, modalitatea de constituire, competențele, atribuțiile ori raporturile acesteia cu autoritățile deja responsabile de implementarea și monitorizarea Programului. 
Se va reține că Codul transportului feroviar instituie deja un mecanism de monitorizare a implementării Programului, potrivit căruia administratorul infrastructurii prezintă Ministerului raportul anual privind realizarea acestuia, iar Ministerul asigură publicarea raportului anual privind implementarea Programului. 
În aceste condiții, introducerea unei referiri generale la un „organism independent” creează incertitudine juridică cu privire la subiectul competent să exercite atribuțiile de monitorizare și poate genera suprapuneri sau conflicte de competență cu atribuțiile stabilite prin lege în sarcina Administratorului și a Ministerului. 
Or, competențele autorităților și entităților implicate în implementarea politicilor publice trebuie să rezulte din norme clare și determinate, iar un document de politici nu poate institui, printr-o formulare generică, un nou mecanism de monitorizare fără precizarea temeiului juridic și a raportului acestuia cu competențele prevăzute de cadrul normativ în vigoare. 
	Se acceptă, redactat. 

	Adițional, în cuprinsul Programului se impune revizuirea modului de prezentare a surselor de finanțare aferente acțiunilor planificate. 
Potrivit art. 61 alin. (1) lit. d) din Codul transportului feroviar, Programul național de infrastructură feroviară trebuie să cuprindă, între altele, structura și dinamica implementării, prioritățile, sumele necesare, precum și sursele de finanțare pentru realizarea măsurilor prevăzute. 
Totodată, Tabelul nr. 3 din Program cuprinde informații privind acțiunea, valoarea acesteia, termenul de executare și indicatorul de rezultat, fără a individualiza, pentru fiecare acțiune sau categorie de acțiuni, sursa din care urmează a fi asigurată finanțarea. 
Se va reține că menționarea, în cazul unor măsuri, a anumitor acorduri de finanțare externă nu este suficientă pentru a asigura conformitatea Programului cu cerința expresă instituită de art. 61 alin. (1) lit. d) din Cod. Norma legală impune ca sursele de finanțare să constituie un element identificabil al Programului, astfel încât să poată fi stabilită corespondența dintre măsurile planificate, necesarul financiar și resursele disponibile pentru realizarea acestora. 
În lipsa unei asemenea individualizări, nu poate fi verificat în mod clar dacă necesarul financiar total al Programului este acoperit, care este ponderea finanțării din bugetul de stat, a surselor externe sau a altor mijloace și nici dacă există acțiuni pentru care sursa de finanțare nu este determinată. 
Prin urmare, se propune completarea Tabelului nr. 3 sau, după caz, a Programului astfel încât conținutul Programului să corespundă cerințelor art. 61 alin. (1) lit. d) din Codul transportului feroviar. 
	Se acceptă parțial, din motiv că informațiile relevante se regăsesc la tabelul deja cu numărul 5, iar sursa de finanțare este menționată la punctul 4 din proiectul hotărârii de Guvern, care stabilește că sursa este bugetul de stat și veniturile administratorului infrastructurii feroviare.  

	În ceea ce privește Tabelul nr. 3, se relevă că acesta nu constituie un simplu tabel informativ, ci reprezintă Planul de acțiuni pentru implementarea Programului, adică una dintre cele două părți structurale obligatorii ale Programului, potrivit pct. 17 și 19 din Regulament. Prin urmare, Planul de acțiuni nu se va include în partea descriptivă ca un tabel obișnuit, ci se va individualiza după partea descriptivă, fie ca un capitol distinct al Programului, fie, având în vedere forma sa tabelară și volumul, ca anexă la Program, cu inserarea în textul Programului a unei norme exprese de trimitere. În cazul prezentării ca anexă, aceasta va avea parafa corespunzătoare „Anexă la Programul național de infrastructură feroviară pentru anii 2026–2030”. Formularea actuală „a fost elaborat un Plan de acțiuni, cu următorul conținut” nu reflectă în mod suficient statutul Planului de parte componentă distinctă a Programului. 
	Se acceptă. 

	Deși Programul enumeră, în mod general, administratorul infrastructurii feroviare, operatorii feroviari, Agenția Feroviară, Ministerul Infrastructurii și Dezvoltării Regionale și Guvernul în calitate de actori implicați în implementarea politicilor din domeniu, Tabelul nr. 3 nu stabilește, pentru fiecare acțiune în parte, subiectul căruia îi revine responsabilitatea de realizare a acesteia.
Se va reține că simpla enumerare generală a instituțiilor și entităților implicate nu permite determinarea clară a obligațiilor ce revin fiecărui participant la procesul de implementare. În lipsa desemnării unui responsabil pentru fiecare măsură, devine dificilă atât monitorizarea gradului de executare a Programului, cât și stabilirea cauzelor și a responsabilității instituționale în cazul neexecutării sau executării necorespunzătoare a acțiunilor planificate.
Totodată, identificarea expresă a responsabilului este necesară pentru a asigura corelarea dintre acțiunea planificată, termenul de executare, indicatorul de rezultat și subiectul obligat să asigure realizarea acesteia.
Prin urmare, se propune completarea Tabelului nr. 3 cu o coloană distinctă „Instituția/entitatea responsabilă”, iar, după caz, și cu o coloană „Instituțiile/entitățile partenere”, cu delimitarea clară a rolului fiecărui participant la implementarea măsurilor prevăzute în Program.
	Nu se acceptă, din motiv că potrivit art. 17 alin. (1) și (2) și 30 alin. (2) și (5) din Codul nr. 19/2022, 
(1) Guvernul, prin intermediul Ministerului, asigură întreținerea, reînnoirea și dezvoltarea infrastructurii feroviare, precum și întreținerea, reînnoirea și dezvoltarea vehiculelor feroviare necesare pentru mentenanța infrastructurii feroviare, în baza contractului multianual pentru administrarea infrastructurii feroviare și conform Programului național de infrastructură feroviară, aprobate de Guvern, în limita alocațiilor aprobate prin legea bugetară anuală.
(2) Costurile anuale de funcționare a infrastructurii feroviare sunt prognozate de către Administratorul infrastructurii în baza traficului contractat cu întreprinderile feroviare, a normativelor tehnice de întreținere și reparaţie a infrastructurii feroviare şi în baza proiectelor de reabilitare şi/sau de modernizare a infrastructurii conform Programului național de infrastructură feroviară aprobat de Guvern.
[…]
(2) Guvernul aprobă încheierea contractului multianual pentru administrarea infrastructurii feroviare între Minister și Administratorul infrastructurii, prevăzut pe o perioadă de cel puțin cinci ani, fără a influența competența Administratorului infrastructurii în ceea ce privește planificarea și finanțarea infrastructurii feroviare sau principiul bugetar al anualității în aplicarea acestuia.
...
(5) Clauzele contractului multianual menționat la alin. (2) și structura plăților destinate pentru finanțarea Administratorului infrastructurii trebuie să fie convenite în prealabil și trebuie să acopere întreaga durată a contractului.
Astfel, Contractul se încheie între Minister și Administrator de infrastructură, iar realizarea obiectivelor se realizează de Administratorul evocat. 

	La acțiunile nr. 10 pentru anul 2026 și nr. 8 pentru anul 2027, referința la Acordul de modificare nr. 1 este redată eronat. Potrivit Legii nr. 172/2024, Acordul de modificare nr. 1 a fost semnat la Chișinău la 14 iunie 2024 și modifică Acordul de împrumut semnat la Chișinău la 27 iunie 2023. Referința se va reda în următoarea formă: „Acordul de modificare nr. 1, semnat la Chișinău la 14 iunie 2024, la Acordul de împrumut dintre Republica Moldova și Banca Europeană pentru Reconstrucție și Dezvoltare „RLF – Răspuns de urgență – Căile Ferate din Moldova”, semnat la Chișinău la 27 iunie 2023, ratificat prin Legea nr. 172/2024 pentru ratificarea Acordului de modificare nr. 1 la Acordul de împrumut dintre Republica Moldova și Banca Europeană pentru Reconstrucție și Dezvoltare „RLF – Răspuns de urgență – Căile Ferate din Moldova””. Observația dată este valabilă și pentru art. 4 din Contractul multianual.
	Se acceptă, redactat. 

	În proiect se va clarifica regimul acțiunilor și cheltuielilor aferente unor raporturi juridice constituite anterior aprobării acestuia. 
Astfel, pentru anumite măsuri sunt indicate contracte încheiate anterior intrării în vigoare a hotărârii, inclusiv contracte semnate în lunile martie și aprilie 2026, precum și obligații de plată rezultate din contracte încheiate în anul 2025. Cu titlu de exemplu, pentru lucrările aferente stației Revaca este menționat un contract încheiat la 26 aprilie 2026, iar pentru tronsonul Cahul-Giurgiulești sunt prevăzute sume restante aferente unor raporturi contractuale din anul 2025. 
Se va reține că hotărârea Guvernului urmează să producă efecte juridice de la data intrării sale în vigoare și, prin urmare, Programul aprobat prin aceasta nu poate constitui temei juridic retroactiv pentru angajamente contractuale asumate anterior. 
Includerea unor asemenea cheltuieli în Program, fără precizarea temeiului juridic în baza căruia acestea au fost contractate, poate crea incertitudine cu privire la natura juridică a finanțării și la raportul dintre obligațiile deja existente și cele care urmează să fie asumate în temeiul Programului. 
În cazul în care măsurile respective reprezintă proiecte aflate în derulare, contractate în baza unor temeiuri juridice distincte și pentru care Programul urmărește doar continuarea sau asigurarea finanțării în perioada 2026-2030, acest fapt urmează a fi indicat expres.
Prin urmare, se propune delimitarea clară, în cuprinsul Programului, între acțiunile și obligațiile financiare deja asumate anterior aprobării acestuia și angajamentele care urmează să fie contractate sau finanțate în baza Programului, cu indicarea temeiului juridic al proiectelor aflate în derulare și a naturii cheltuielilor restante incluse în planul de finanțare.
	Nu se acceptă din motiv că articolul 10 alin. (1) și (2) din Codul nr. 19/2022, definesc că: 
(1) Infrastructura feroviară este o proprietate din domeniul public al statului, susținută parțial de la bugetul de stat în baza contractului multianual pentru administrarea infrastructurii feroviare.
(2) Gestionarea infrastructurii feroviare este o activitate de interes public, realizată de Administratorul infrastructurii în conformitate cu prevederile prezentului cod și cu actele normative aprobate de Guvern.
Acțiunile inițiate anterior au o importanță strategică pentru logistica mărfurilor și a traficul de pasageri. Subsecvent, acestea aveau acoperire bugetară cît în anul 2025, atît și în anul 2026. Acțiunile lansate în anul 2025, se finalizează abia în anul acesta și pentru a evita solicitarea resurselor financiare suplimentare din bugetul de stat, s-a decis de achitat serviciile cu mijloacele financiare planificate în legea bugetară anuală și anume din cele 300 milioane de lei. 
Suplimentar, considerăm că delimitarea propusă nu va aduce beneficii și nici nu va îmbunătăți proiectul. Iar temeiul, solicitat a fi indicat, este art. 10 alin. (1)-(2) din Codul nr. 19/2022 și contractele de achiziții, indicate în Program. 

	Adițional, în cuprinsul proiectului se va asigura coerența financiară dintre Programul național de infrastructură feroviară și Contractul multianual privind administrarea infrastructurii feroviare.
Astfel, pentru anul 2026, Planul de acțiuni aferent Programului indică un necesar financiar total de 229 810,0 mii lei, în timp ce Contractul multianual stabilește pentru primul an un cuantum total de 288 334,944 mii lei. Prin urmare, între cele două instrumente rezultă o diferență de 58 524,944 mii lei, fără ca proiectul să explice natura acestei diferențe sau categoria de cheltuieli căreia îi corespunde.
Se va reține că, potrivit art. 30 alin. (7) din Codul transportului feroviar, Administratorul trebuie să asigure coerența dintre Contractul multianual și Programul național de infrastructură feroviară. Această cerință presupune inclusiv concordanța dintre obiectivele, măsurile și resursele financiare prevăzute în cele două documente.
În lipsa unei delimitări clare a cheltuielilor incluse în Program față de cele finanțate în baza Contractului multianual, nu poate fi verificat dacă diferența menționată este justificată de categorii distincte de cheltuieli sau dacă aceasta reprezintă o necorelare a datelor financiare din anexele proiectului.
Prin urmare, se propune reconcilierea structurii financiare a Programului cu cea a Contractului multianual, cu indicarea expresă a componentelor de finanțare care se regăsesc în ambele documente și, după caz, a cheltuielilor care au un obiect sau un temei juridic distinct. Totodată, totalurile financiare urmează a fi corelate astfel încât să fie respectată cerința de coerență prevăzută la art. 30 alin. (7) din Codul transportului feroviar.
	Nu se acceptă din motiv că explicația evocată este relatată în cadrul Contractului multianual privind administrarea infrastructurii feroviare. Potrivit art. 4 alin. (5) din proiectul Contractului în cauză, 109 103,122 mii lei sunt destinate pentru contribuția la infrastructură, 109 103,122 mii lei sunt preconizate pentru operarea rețelei și 70 128,7 mii lei pentru investiții în infrastructură, cum ar fi dobânzile în cadrul împrumuturilor menționate la art. 4 alin. (3) din proiectul Contractului multianual. 
Mai mult ca atît, obiecția în cauză nu se corelează cu prevederile punctului 4 din proiectul hotărîrii Guvernului și art. 61 alin. (1) lit. d) din Codul nr. 19/2022. 

	
	48
	La Contractul multianual pentru administrarea infrastructurii feroviare:
În preambulul Contractului multianual, textul potrivit căruia „În conformitate cu articolul 17 alineatul (1) și articolul 30 alineatul (1) din Codul transportului feroviar nr. 19/2022, Guvernul Republicii Moldova încheie Contractul multianual pentru administrarea infrastructurii feroviare prin care sunt stabilite drepturile și obligațiile comune privind finanțarea infrastructurii feroviare și este stabilită contribuția financiară anuală.” se va revizui, deoarece nu corespunde prevederilor indicate. Mai mult, potrivit art. 30 alin. (2) din Codul transportului feroviar nr. 19/2022, Guvernul aprobă încheierea contractului între Ministerul Infrastructurii și Dezvoltării Regionale și administratorul infrastructurii feroviare. De asemenea, titlul contractului se va completa cu perioada pentru care acesta se încheie – anii 2026–2030.
	Se acceptă, redactat.

	
	49
	În ceea ce privește art. 1 alin. (1) din Contractul multianual, se impune corelarea obiectului acestuia cu sfera finanțării prevăzută la art. 17 alin. (1) din Codul transportului feroviar.
Astfel, potrivit art. 1 alin. (1) din Contract, scopul acestuia îl constituie finanțarea întreținerii și reînnoirii rețelei feroviare. Totodată, art. 17 alin. (1) din Cod stabilește o sferă mai largă a finanțării, care cuprinde întreținerea, reînnoirea și dezvoltarea infrastructurii feroviare, precum și întreținerea, reînnoirea și dezvoltarea vehiculelor feroviare necesare pentru mentenanța infrastructurii.
Se va reține că, în măsura în care Contractul multianual reprezintă instrumentul juridic prin intermediul căruia urmează a fi asigurată finanțarea prevăzută de art. 17 alin. (1) din Cod, obiectul acestuia trebuie să reflecte în mod clar toate componentele de finanțare pe care legiuitorul le-a inclus în domeniul de aplicare al acestei norme.
În forma propusă, nu rezultă în baza cărui mecanism juridic și financiar urmează a fi acoperite cheltuielile aferente dezvoltării infrastructurii feroviare, precum și cele privind întreținerea, reînnoirea și dezvoltarea vehiculelor feroviare necesare pentru mentenanța infrastructurii, în cazul în care acestea sunt excluse din obiectul Contractului.
Prin urmare, se propune fie extinderea obiectului Contractului astfel încât acesta să fie corelat integral cu art. 17 alin. (1) din Codul transportului feroviar, fie precizarea mecanismului distinct de finanțare aplicabil componentelor care nu sunt incluse în Contract.
	Se acceptă, redactat dar cele menționate sunt aceleași măsuri, menționate la general cu alte cuvinte. 

	
	50
	La art. 4 și 5 din Contractul multianual, cuvintele „primul an”, „al doilea an” și 
cele similare se vor substitui cu indicarea expresă a anilor 2026–2030.
Totodată, în ceea ce privește durata și structura financiară a Contractului multianual, se impune revizuirea art. 4 și a art. 18 alin. (1).
Astfel, art. 18 alin. (1) stabilește că durata Contractului este de cinci ani, divizată în două cicluri, dintre care primii trei ani constituie perioada de bază, iar condițiile aferente ultimilor doi ani urmează să fie stabilite ulterior prin amendamente. O abordare similară este prevăzută la art. 4 în ceea ce privește alocațiile aferente anilor patru și cinci.
Se va reține că, potrivit art. 30 alin. (2) din Codul transportului feroviar, Contractul multianual se încheie pentru o perioadă de cel puțin cinci ani. Totodată, alin. (5) al aceluiași articol prevede că clauzele contractuale și structura plăților trebuie să acopere întreaga durată a Contractului.
În aceste condiții, dacă elementele aferente ultimilor doi ani urmează să fie stabilite abia ulterior prin amendamente, apare incertitudinea dacă, la momentul încheierii, Contractul reglementează efectiv întreaga perioadă de cinci ani în sensul cerut de art. 30 alin. (2) și (5) din Cod. Simpla indicare formală a unei durate de cinci ani nu este suficientă dacă o parte semnificativă a conținutului contractual este lăsată pentru o determinare ulterioară.
Prin urmare, se propune revizuirea prevederilor menționate astfel încât Contractul să stabilească de la început elementele aplicabile întregii perioade de cinci ani, iar eventualele cuantumuri aferente anilor viitori să fie prezentate ca valori indicative sau estimative, supuse alocațiilor aprobate prin legile bugetare anuale. Amendamentele ulterioare ar trebui să intervină numai pentru ajustarea elementelor deja determinate potrivit mecanismelor prevăzute în Contract, nu pentru completarea ulterioară a unor componente esențiale ale acestuia.
	Se acceptă, redactat. 

	
	51
	La art. 4 alin. (3), referințele la actele normative prin care au fost ratificate acordurile și contractele de finanțare sunt redate incomplet, fiind indicate numai categoria, numărul și anul actului. Potrivit art. 55 alin. (4) din Legea nr. 100/2017, trimiterea la un alt act normativ trebuie să cuprindă categoria juridică, numărul, anul adoptării și titlul acestuia. În consecință, referințele la Legea nr. 22/2015, Legea nr. 214/2021, Legea nr. 215/2021, Legea nr. 298/2016, Legea nr. 10/2022, Legea nr. 351/2023, Legea nr. 172/2024, Legea nr. 385/2023 și Legea nr. 54/2024 se vor reda în extenso, potrivit titlurilor oficiale ale acestora. Cu titlu de exemplu, se vor utiliza formulările „Legea nr. 22/2015 pentru ratificarea Acordului de împrumut dintre Republica Moldova și Banca Europeană pentru Reconstrucție și Dezvoltare în vederea realizării Proiectului de achiziție a locomotivelor și de restructurare a infrastructurii feroviare” și „Legea nr. 298/2016 pentru ratificarea Contractului de finanțare dintre Republica Moldova și Banca Europeană de Investiții în cadrul Proiectului de construcție și reabilitare a infrastructurii feroviare și achiziție a materialului rulant”. Obiecția dată este valabilă pentru toate referințele similare din cuprinsul Contractului.
	Se acceptă, redactat.

	
	52
	Concomitent, în cuprinsul art. 4 al Contractului multianual se va revedea valoarea financiară prevăzută pentru investițiile aferente anului al doilea.
Astfel, în textul Contractului se indică pentru anul al doilea o valoare de 3,47 milioane euro, echivalentă aproximativ cu 70 316,1 mii lei, în timp ce în tabelul de la alin. (5) este înscrisă suma de 71 316,1 mii lei.
Se va reține că diferența de 1 000,0 mii lei este relevantă și pentru verificarea corectitudinii totalului de 400 000,0 mii lei prevăzut pentru anul respectiv.
Întrucât valorile financiare constituie elemente esențiale ale Contractului multianual și stau la baza planificării alocațiilor bugetare, acestea trebuie prezentate în mod unitar și fără contradicții.
	Se acceptă, redactat. 

	
	53
	La fel, în cuprinsul Contractului multianual se va clarifica valoarea deficitului anual de întreținere a infrastructurii feroviare.
Astfel, Contractul la art. 4 alin. (1) indică un deficit anual de întreținere în cuantum de 573 000,0 mii lei. Totodată, în structura financiară aferentă anilor doi-cinci este prevăzut, după finanțare, un deficit de 173 000,0 mii lei anual (art. 4 alin. (5)), în timp ce art. 5 stabilește pentru aceiași ani alocarea a 290 000,0 mii lei anual pentru „anularea deficitului de întreținere”.
Or, în cazul în care deficitul anual estimat constituie baza pentru determinarea necesarului de finanțare publică, Contractul trebuie să permită identificarea neechivocă a valorii inițiale a deficitului și a sumelor destinate acoperirii acestuia.  
	Se acceptă, redactat.
 

	
	54
	La art. 12 alin. (1) se va revizui condiția care fundamentează dreptul Ministerului de a recupera contribuțiile anuale.
Astfel, norma prevede că, în cazul în care Administratorul, „din motive care nu i sunt imputabile”, nu poate atinge un obiectiv de performanță, Ministerul este în drept să recupereze contribuțiile anuale acordate.
Se va reține că o asemenea formulare este în dezacord cu logica răspunderii contractuale, întrucât instituie consecințe patrimoniale în sarcina Administratorului inclusiv în situațiile în care neexecutarea sau neatingerea obiectivului nu îi poate fi imputată. Or, aplicarea unor măsuri de recuperare a finanțării trebuie să fie corelată cu existența unei conduite imputabile, a unei neexecutări culpabile ori, după caz, cu alte condiții expres și clar determinate de Contract.
Totodată, prevederea nu este corelată nici cu alin. (6) al aceluiași articol, care tratează forța majoră și alte cauze neimputabile Administratorului ca situații ce generează obligația de informare și necesitatea stabilirii unor măsuri de atenuare, nu aplicarea automată a mecanismului de recuperare.
În aceste condiții, utilizarea sintagmei „din motive care nu-i sunt imputabile” creează o contradicție internă în cuprinsul aceluiași articol și poate conduce la aplicarea nejustificată a unor consecințe financiare în lipsa răspunderii Administratorului.
Prin urmare, se propune verificarea intenției de reglementare și, dacă dreptul de recuperare este destinat situațiilor în care neatingerea obiectivelor este imputabilă Administratorului, înlocuirea sintagmei „din motive care nu-i sunt imputabile” cu „din motive care îi sunt imputabile”, cu corelarea corespunzătoare a întregului articol.
Totodată, remarcăm că, legislația nu mai operează cu termenul „forța majoră”.
	Parțial se acceptă, din motiv că propunerea în cauză modifică conceptual articolul 12 și însuți tot proiectul, textul propus fiind în contradicție cu reglementările aprobate prin Hotărârea Guvernului nr. 264/2025 cu privire la aprobarea Contractului multianual pentru administrarea infrastructurii feroviare. 
Concomitent, refuzul acceptării obiecției este dictat de faptul că clauzele contractuale a Contractului prevăd alocarea lunară a unui cuantum definit de mijloace financiare către Administratorul infrastructurii, ceea ce prezumă achitarea unor acțiuni în avans. În astfel de condiții, indiferent de circumstanțele imputabile sau neimputabile, mijloacele financiare alocate urmează a fi recuperate. Din acest motiv, sunt indicate cît valorile recuperării atît și termenul restrîns de notificare a Ministerului în cazul circumstanțelor neimputabile. 
Astfel, nu putem accepta obiecția privind substituirea sintagmei vizate cu textul “din motive care îi sunt imputabile”. 
Totodată, au fost excluse cuvintele “forță majoră”. 

	
	55
	La art. 14 se va revizui termenul stabilit pentru prezentarea Raportului privind infrastructura, în vederea corelării acestuia cu termenul legal de raportare prevăzut pentru Minister.
Astfel, art. 14 stabilește obligația Administratorului de a prezenta Raportul privind infrastructura până la data de 30 aprilie a anului următor celui de raportare.
Se va reține că, potrivit art. 61 alin. (5) din Codul transportului feroviar, Ministerul are obligația de a publica raportul anual privind implementarea Programului național de infrastructură feroviară până la finele primului trimestru al anului următor, respectiv până la data de 31 martie.
În măsura în care raportul prezentat de Administrator constituie una dintre sursele necesare pentru elaborarea raportului anual al Ministerului privind implementarea Programului, succesiunea termenelor stabilite prin Contract face imposibilă respectarea termenului prevăzut de Cod. Ministerul ar fi obligat să publice raportul anual înainte de expirarea termenului acordat Administratorului pentru prezentarea informațiilor aferente aceleiași perioade de raportare.
Prin urmare, prevederile contractuale urmează a fi corelate cu art. 61 alin. (5) din Codul transportului feroviar, prin stabilirea pentru Administrator a unui termen de raportare anterior datei de 31 martie, care să permită Ministerului examinarea informațiilor prezentate, consolidarea acestora și publicarea raportului anual în termenul prevăzut de lege.
	Se acceptă, redactat.

	
	56
	La art. 20 se va revizui necesitatea mecanismului de consultare.
Astfel, art. 20 prevede publicarea proiectului de contract negociat și acordarea unui termen de 15 zile pentru prezentarea obiecțiilor și propunerilor. Totodată, potrivit art. 30 alin. (6) din Codul transportului feroviar, Contractul multianual urmează a fi consultat cu solicitanții cunoscuți și potențiali de capacități, în condițiile prevăzute de lege.
Se va reține că, prin proiectul hotărârii Guvernului examinat, se aprobă deja încheierea Contractului multianual și se autorizează semnarea acestuia. În aceste condiții, procedura de consultare trebuie să fie realizată anterior aprobării de către Guvern a formei finale a Contractului, astfel încât observațiile și propunerile formulate în cadrul consultării să poată fi examinate și, după caz, reflectate în textul supus aprobării.
Reglementarea consultării chiar în cuprinsul contractului deja aprobat creează o inconsecvență de ordin procedural, întrucât rezultă că o etapă prealabilă definitivării contractului ar urma să fie realizată după aprobarea acestuia.
	Se acceptă, redactat. 
Nu se acceptă din motiv că proiectul Contractului multianual pentru administrarea infrastructurii feroviare este adus la cunoștință tuturor părților interesate prin Monitorul Oficial al Republicii Moldova nr. 325-327, art. 377 din 20 iunie 2025, fiind publicată în acest sens Hotărârea Guvernului nr. 264/2025 cu privire la aprobarea Contractului multianual pentru administrarea infrastructurii feroviare. Astfel, proiectul Contractului este consultat cu părțile interesate mai mult de 12 luni de la data aducerii la cunoștință a acestuia.
Suplimentar, proiectul hotărârii Guvernului cu nr. unic 791/MIDR/2026 a fost supus procedurii de consultare publică. 

	
	57
	La art. 22 alin. (5), referința la „alineatul 3” se va substitui cu referința la alin. (4).
	Se acceptă, redactat.

	
	58
	La art. 23 alin. (2) se va revizui regimul juridic aplicabil informațiilor de afaceri transmise Ministerului.
Astfel, norma stabilește în mod general că „orice informații de afaceri” transmise Ministerului vor fi tratate ca informații de interes public.
Se va reține că o asemenea formulare are un caracter excesiv de larg și nu ține seama de faptul că anumite informații furnizate de Administrator pot fi supuse, potrivit legii, unui regim juridic special de protecție, inclusiv în cazul informațiilor ce constituie secret comercial, al informațiilor cu accesibilitate limitată sau al altor date a căror divulgare este restricționată de cadrul normativ aplicabil.
Totodată, Codul transportului feroviar instituie obligația protejării informațiilor comerciale confidențiale în exercitarea atribuțiilor ce țin de administrarea infrastructurii feroviare. În aceste condiții, calificarea nediferențiată a tuturor informațiilor de afaceri drept informații de interes public poate genera contradicții cu regimul juridic special aplicabil anumitor categorii de informații și poate conduce la divulgarea unor date protejate de lege.
Prin urmare, se propune reformularea art. 23 alin. (2), cu instituirea expresă a rezervei privind respectarea regimului juridic al informațiilor cu accesibilitate limitată, al secretului comercial și al altor categorii de informații protejate de lege.
	Se acceptă, redactat.
 

	
	59
	În anexa nr. 2 la Contract, denumită „Registrul infrastructurii”, nu sunt reflectate toate elementele infrastructurii prevăzute la art. 52 din Codul transportului feroviar. Dacă intenția autorului este prezentarea unor date generale și nu a registrului propriu zis, denumirea anexei se va substitui cu „Date generale privind infrastructura feroviară”  sau „Extras din Registrul infrastructurii feroviare”. În caz contrar, anexa se va completa cu toate elementele obligatorii.
	Se acceptă, redactat. 

	
	60
	În anexa nr. 4 la Contract, prevederea potrivit căreia toate obiectivele sunt modificate în fiecare an de către părți se va corela cu statutul anexei. Părțile nu pot modifica obiectivele aprobate de Guvern în lipsa unei împuterniciri și a unor limite determinate. 
	Nu se acceptă din motiv că împuternicirile respective au fost delegate Ministerului conform art. 17 și 30 din Codul nr. 19/2022 și Hotărîrea Guvernului nr. 264/2025 cu privire la aprobarea Contractului multianual pentru administrarea infrastructurii feroviare.

	
	61
	În anexa nr. 5 la Contract, numerotarea este eronată, fiind indicate două compartimente cu numărul „3”, urmate de elemente numerotate neconsecutiv. Numerotarea se va reface în ordine consecutivă.
	Se acceptă, redactat.

	
	62
	La anexa nr. 3, la Contractul privind serviciile publice de transport feroviar de pasageri:
Clauza introductivă se va definitiva prin completarea datelor de publicare și prin redarea integrală a titlului actului în următoarea formă: „Legea nr. 147/2026 pentru modificarea Codului transportului feroviar nr. 19/2022 (cofinanțarea sectorului transportului feroviar) (Monitorul Oficial al Republicii Moldova, 2026, nr. 367–370, art. 379)”. Totodată, denumirea „Codul transportului feroviar al Republicii Moldova nr. 19/2022” se va substitui cu denumirea oficială „Codul transportului feroviar nr. 19/2022”.
	Se acceptă, redactat.

	
	63
	La art. 2, noțiunile preluate din Codul transportului feroviar nr. 19/2022 și din Regulamentul privind serviciile publice de transport feroviar de pasageri, aprobat prin Hotărârea Guvernului nr. 47/2023, nu se vor redefini într-o redacție diferită. Se va face trimitere la actele normative respective sau se vor reproduce întocmai noțiunile necesare. Totodată, noțiunile propuse se vor expune în ordinea alfabetică, conform rigorilor tehnicii legislative.
	Se acceptă, redactat, dar menționăm că Contractul de servicii publice de transport feroviar pasageri nu este act normativ și nu cade sub incidența prevederilor Legii nr. 100/2017 cu privire la actele normative. 

	
	64
	La art. 5.2 se va revizui subiectul căruia îi este atribuită obligația de compensare 
a serviciilor furnizate. 
Astfel, norma prevede că „Guvernul Republicii Moldova va compensa prin plăți de la bugetul de stat” serviciile prestate în temeiul Contractului. Totodată, Guvernul nu are calitatea de parte contractantă, raportul juridic fiind stabilit între Ministerul Infrastructurii și Dezvoltării Regionale și Prestator. 
Se va reține că, potrivit art. 78 alin. (3) și (4) din Codul transportului feroviar, Ministerul este autoritatea competentă pentru selectarea operatorului și încheierea contractului de servicii publice, inclusiv pentru administrarea raportului contractual aferent. În aceste condiții, atribuirea directă Guvernului a unei obligații contractuale de plată nu este corelată cu structura juridică a Contractului și cu competențele stabilite de Cod. 
[bookmark: _Hlk239256753]Totodată, finanțarea compensației din bugetul de stat nu poate fi formulată ca o obligație absolută și necondiționată pentru întreaga durată a Contractului, aceasta urmând a fi realizată în limita alocațiilor aprobate prin legea bugetară anuală. 
Prin urmare, se propune reformularea art. 5.2 astfel încât să fie determinat în mod neechivoc subiectul obligației de plată în cadrul raportului contractual, cu respectarea competențelor atribuite conform art. 78 alin. (3) și (4) din Codul transportului feroviar, precum și cu precizarea expresă că achitarea compensației se efectuează din mijloacele bugetului de stat, în limita alocațiilor aprobate prin legea bugetară anuală.
	Se acceptă parțial. S-a efectuat modificare prin care se menționează faptul că Guvernul compensează cheltuielile prin Beneficiar și s-a indicat că alocațiile se vor transfera în limita bugetară anuală. 
În ceea ce privește atribuirea directă a Contractului, exercițiul respectiv respectă prevederile art. 78-781 din Codul transportului feroviar nr. 19/2022 și art. II din Legea nr. 147/2026. 

	
	65
	La art. 5.7 și 5.8 se va revizui mecanismul de modificare a volumului serviciilor publice.
Astfel, prevederile respective permit modificarea frecvenței curselor, suspendarea serviciilor cu trafic redus și reducerea numărului trenurilor neprofitabile prin modif 
Se va reține că, potrivit art. 78 alin. (1) din Codul transportului feroviar, competența de a stabili volumul necesar de servicii publice de transport feroviar de pasageri aparține Guvernului. În aceste condiții, părțile contractante nu pot, prin simplul lor acord, să majoreze, să reducă sau să suspende volumul serviciului public stabilit de autoritatea competentă prin lege. icarea anexei nr. 3 la Contract, cu acordul Beneficiarului.
Or, modificarea frecvenței curselor, suspendarea unor servicii sau reducerea numărului de trenuri afectează în mod direct întinderea obligației de serviciu public și, implicit, volumul serviciilor care trebuie asigurate populației. Prin urmare, asemenea modificări nu pot fi tratate exclusiv ca ajustări de natură contractuală între Minister și Prestator. Observația dată este valabilă și pentru art. 8.6.
	Se acceptă, competențele respective au fost atribuite prin art. 78 din Codul nr. 19/2022 și Hotărîrea Guvernului nr. 665/2025 cu privire la modificarea Hotărârii Guvernului nr.47/2023 pentru aprobarea Regulamentului privind serviciile publice de transport feroviar de pasageri.

	
	66
	La art. 6 se va revizui modul de reglementare a indicatorilor-cheie de performanță.
Astfel, art. 6 prevede că indicatorii-cheie de performanță urmează să fie definiți „într-o anexă suplimentară, distinctă de anexa nr. 3, pentru a facilita modificările ulterioare”. O asemenea formulare lasă pentru un moment ulterior stabilirea unor elemente esențiale ale obligației de serviciu public și creează posibilitatea modificării acestora prin simplul acord al părților.
Se va reține că, în cazul atribuirii directe a contractului de servicii publice, art. 78¹ alin. (2) și (3) din Codul transportului feroviar impune stabilirea unor cerințe de performanță măsurabile, transparente și verificabile, precum și includerea în contract a unor indicatori specifici de performanță și a unor măsuri efective aplicabile în cazul nerespectării acestora.
Prin urmare, indicatorii de performanță nu pot constitui un element nedeterminat, care urmează să fie stabilit ulterior aprobării contractului de către Guvern. Aceștia trebuie să fie determinați la momentul aprobării și să facă parte integrantă din contract, astfel încât să poată fi verificată încă de la încheierea acestuia întinderea obligațiilor Prestatorului și mecanismul de evaluare a executării serviciului public.
Totodată, sintagma „pentru a facilita modificările ulterioare” este problematică, deoarece poate sugera că indicatorii de performanță ar putea fi modificați ulterior printr-un mecanism contractual simplificat, deși aceștia reprezintă unul dintre elementele care fundamentează însăși atribuirea directă a contractului și trebuie să fie stabiliți în condițiile prevăzute de Cod.
Prin urmare, se propune completarea Contractului, anterior aprobării acestuia de către Guvern, cu anexa care cuprinde indicatorii-cheie de performanță, valorile-țintă, modalitatea de măsurare și verificare a acestora, precum și consecințele nerespectării lor. Eventualele modificări ulterioare ale indicatorilor urmează să fie realizate numai prin procedura aplicabilă modificării Contractului și cu respectarea competenței autorității care a aprobat atribuirea acestuia.
În anexa nr. 1 la Contract, se vor exclude notele redacționale și comentariile destinate elaboratorului, inclusiv textele dintre paranteze privind practicile din alte state, mențiunea „Curățenia trenurilor este adesea inclusă [...]” și alte explicații similare. La pct. 2.4, trimiterea la „anexa nr. 65” se va substitui cu trimiterea la „anexa nr. 6”.
	Se acceptă, redactat. 

	
	67
	În anexa nr. 1 la Contract, se vor exclude notele redacționale și comentariile destinate elaboratorului, inclusiv textele dintre paranteze privind practicile din alte state, mențiunea „Curățenia trenurilor este adesea inclusă [...]” și alte explicații similare. La pct. 2.4, trimiterea la „anexa nr. 65” se va substitui cu trimiterea la „anexa nr. 6”.
	Se acceptă, referințele explicative au fost excluse.

	
	68
	La art. 7.2 se va revizui competența privind aprobarea modificării tarifelor.
Astfel, norma prevede că orice modificare a nivelului tarifelor de către Prestator poate fi efectuată numai cu aprobarea scrisă prealabilă a Beneficiarului.
Se va reține că, potrivit art. 78 alin. (2) din Codul transportului feroviar, 
condițiile de tarifare aferente contractelor de servicii publice se stabilesc de Guvern. 
Prin urmare, competența Ministerului în materia tarifelor trebuie să rezulte expres din cadrul normativ aprobat de Guvern și nu poate fi instituită ori extinsă exclusiv printr-o clauză contractuală.
În forma propusă, art. 7.2 poate fi interpretat în sensul atribuirii Beneficiarului a unei competențe generale de aprobare a oricărei modificări tarifare, fără a rezulta limitele acestei competențe și raportul său cu condițiile de tarifare stabilite de Guvern.
	Se acceptă, competențele respective au fost atribuite prin art. 78 din Codul nr. 19/2022 și Hotărîrea Guvernului nr. 665/2025 cu privire la modificarea Hotărârii Guvernului nr.47/2023 pentru aprobarea Regulamentului privind serviciile publice de transport feroviar de pasageri.

	La art. 9.2.3 se va rectifica referința la articolul ce prevede impedimentul justificator, corect fiind art. 16, dar nu art. 10. Art. 10 privește adaptarea contractului, succesiunea legală și subcontractarea.
	Se acceptă, redactat.

	La art. 10.3 se va reanaliza mecanismul aplicabil în cazul eșuării negocierilor dintre Părți.
Astfel, norma prevede că, în cazul în care negocierile nu conduc la un acord, Prestatorul poate ajusta serviciile OSP „în conformitate cu propriile cerințe economice”, printr-o notificare scrisă adresată Beneficiarului, iar acesta din urmă va reduce plățile proporțional cu reducerea serviciilor.
Se va reține că o asemenea soluție este incompatibilă cu natura juridică a obligației de serviciu public. Prin definiție, obligația de serviciu public presupune furnizarea unor servicii pe care operatorul, dacă ar urmări exclusiv propriul interes comercial, nu și le-ar asuma sau nu le-ar presta în aceeași măsură ori în aceleași condiții. Prin urmare, permiterea ajustării serviciului public în funcție de „propriile cerințe economice” ale Prestatorului contrazice însăși rațiunea instituirii OSP.
Totodată, soluția nu este corelată nici cu art. 11 alin. (4) lit. d) din Codul transportului feroviar, care permite întreprinderii feroviare să sisteze prestarea unui serviciu neprofitabil, cu excepția situației în care prestarea acestuia a fost convenită în cadrul unui contract de servicii publice. Rezultă, astfel, că odată ce un anumit volum de servicii a fost asumat prin Contract, Prestatorul nu îl poate reduce unilateral invocând considerente de rentabilitate economică.
Mai mult, mecanismul prevăzut la art. 10.3 golește în mare parte de conținut însăși procedura de negociere reglementată anterior. Dacă, în lipsa unui acord, Prestatorul poate reveni unilateral la nivelul serviciilor pe care îl consideră conform propriilor interese economice, negocierea nu mai reprezintă un mecanism real de conciliere a intereselor părților, ci doar o etapă prealabilă exercitării unui drept unilateral al Prestatorului.
Această problemă este accentuată de faptul că eșuarea negocierilor poate conduce și la rezoluțiunea Contractului (atragem atenția că Codul civil nu mai utilizează 
termenul „reziliere”), fără acordarea unei perioade suplimentare pentru continuarea negocierilor, remedierea situației sau identificarea unei soluții care să asigure continuitatea serviciului public. Într-un domeniu care privește prestarea unor servicii de interes general și utilizarea mijloacelor bugetare, încetarea ori reducerea serviciilor nu poate depinde exclusiv de eșecul unei negocieri bilaterale și de aprecierea economică unilaterală a Prestatorului.
În plus, orice reducere a serviciilor OSP afectează volumul serviciului public, iar potrivit art. 78 alin. (1) din Cod, competența de stabilire a volumului necesar de servicii publice aparține Guvernului. În consecință, Prestatorul și Beneficiarul nu pot modifica prin mecanism contractual bilateral, cu atât mai puțin unilateral, volumul serviciului public stabilit de autoritatea competentă.
	Nu se acceptă, din motiv că odată cu existența unei situații menționate la art. 10.3, Beneficiarul reduce plățile proporțional cu reducerea serviciilor fiind o practică obișnuită în cadrul statelor membre ale Uniunii Europene. 
Subsecvent, aceste cerințe au fost acceptate prin aprobarea acestora prin Hotărârea Guvernului nr.47/2023 pentru aprobarea Regulamentului privind serviciile publice de transport feroviar de pasageri.

	La art. 14.4 se va revizui amplasarea și conținutul normei referitoare la confirmarea circumstanțelor justificative.
Astfel, art. 14 este consacrat mecanismului de aplicare a penalităților și stimulentelor de performanță, în timp ce art. 14.4 reglementează modalitatea de confirmare a circumstanțelor justificative printr-un „aviz de atestare” emis de organul competent din țara părții respective.
Se va reține că această materie nu se integrează în obiectul de reglementare al art. 14, ci ține de regimul impedimentului justificator și al circumstanțelor care exonerează partea de răspundere. Or, asemenea situații sunt reglementate distinct la art. 16 din Contract.
	Se acceptă, redactat.

	În anexa nr. 4 la Contract, referința la Hotărârea Guvernului nr. 1053/1998 nu permite identificarea actului normativ relevant pentru înlesnirile la călătoria cu transportul feroviar. Se va verifica numărul, anul, denumirea oficială și statutul actului. Dacă referința nu poate fi confirmată, aceasta se va substitui cu actul normativ aplicabil sau se va exclude.
	Actul poate fi accesat în Registrul de stat al actelor juridice al Republicii Moldova conform linkului. Hotărîea Guvernului nr. 1053 din 16.10.1998 cu privire la modul de evidenţă a pasagerilor care beneficiază de înlesniri la călătoria cu transportul feroviar și este publicat în Monitorul Oficial al Republicii Moldova, nr. 97-98, art. 1018 din 29.10.1998.

	Cu titlu general, potrivit art. 54 alin. (1) lit. i) din Legea nr. 100/2017, abrevierile se vor explica la prima utilizare, prin redarea în extenso a denumirii, urmată de abrevierea între paranteze. Cerința respectivă se va aplica abrevierilor OSP, CII, MAIC, TEN-T, ASOUP, BLA, BLS, SAL, SCB, SCADA, RTU, UPS, SLA, AGC, AGTC, TER, ONVIF și PoE+, precum și celorlalte abrevieri tehnice utilizate în proiect. Abrevierile folosite o singură dată se vor exclude, iar cele specifice tabelelor și anexelor tehnice se vor explica într-o legendă plasată înaintea primului tabel în care sunt utilizate.
	Nu se acceptă, din motiv că proiectul nu cade sub incidența Legii nr. 100/2017 cu privire la actele normative și totodată, a fost reglementat prin Hotărârea Guvernului nr. 264/2025 și Hotărârea Guvernului nr. 47/2023. 

	Parafele anexelor se vor rectifica prin excluderea repetării prepoziției „la” din formulele „Anexa nr. 1 la la Hotărârea Guvernului”, „Anexa nr. 2 la la Hotărârea Guvernului” și „Anexa nr. 3 la la Hotărârea Guvernului”. Titlurile contractelor din anexe se vor corela integral cu dispozitivul hotărârii, inclusiv sub aspectul perioadelor 2026–2030 și 2026–2027.
	Se acceptă, redactat. 

	Avizul parvenit urmare a transmiterii proiectului spre aprobare

	Ministerul Finanțelor (nr. 09/2-09/646 din 03.09.2026)

	Urmare a analizei efectuate asupra sintezei obiecțiilor și propunerilor, reiterăm obiecția expusă prin avizul nr. 09/2-03/618/1352 din 18 august 2026, aferentă discrepanței de timp indicată în punctul 4 din proiectul de hotărâre (2026-2027) și prevederile proiectului Contractului, prin care se intenționează încheierea acestuia pe o perioadă de 5 ani.
Totodată, aferent costurilor reflectate, proiectul și Nota de fundamentare nu corespunde integral cerințelor Legii nr. 181/2014 privind finanțele publice și responsabilitatea bugetar-fiscală, în ceea ce privește fundamentarea impactului financiar-bugetar și a surselor de finanțare.
Astfel, compartimentul 4.2 din Notă nu prezintă suficient de clar impactul bugetar pentru perioada anilor 2026–2030, estimările anuale, situația alocațiilor aprobate pentru 2026 și estimările necesarului de finanțare pentru anii următori.
	Se acceptă, a fost completat compartimentul 4.2 la Nota de fundamentare.

	De asemenea, nu este asigurată corelarea necesarului de finanțare cu CBTM și cu alocațiile aprobate prin legile bugetare anuale, iar sursele de acoperire a eventualului deficit financiar nu sunt suficient fundamentate, fapt ce poate genera riscuri bugetare.
În acest sens, proiectul urmează a fi completat cu estimări financiare detaliate, surse de finanțare, impactul asupra bugetului de stat, riscurile bugetare și corelarea cu CBTM.
Reieșind din cele menționate, proiectul se propune a fi definitivat prin prisma obiecțiilor și propunerilor formulate în prezentul aviz.
	Se acceptă, a fost completat compartimentul 4.2 la Nota de fundamentare.

